FÆLLES HOLDNING (EF) Nr. 20/1999

fastlagt af Rådet den 14. april 1999

med henblik på vedtagelse af Rådets forordning (EF) Nr. .../1999 om Den Europæiske Fond for Regionaludvikling

(1999/C 134/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 E,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

under henvisning til udtalelse fra Regionsudvalget(3),

i henhold til fremgangsmåden i traktatens artikel 189 C(4), og

ud fra følgende betragtninger:

(1) I traktatens artikel 130 C er det fastsat, at Den Europæiske Fond for Regionaludvikling (EFRU) skal bidrage til at udligne de største regionale skævheder i Fællesskabet; EFRU bidrager således til at mindske forskellen mellem de forskellige regioners udviklingsniveau og for de regioner eller øer, der er bagefter i udviklingen, og er mindst gunstigt stillet, herunder landdistrikterne;

(2) i artikel 2, stk. 2, i Rådets forordning (EF) nr. .../1999 af ... om generelle bestemmelser om strukturfondene(5) er det fastsat, at EFRU's vigtigste opgave er at bidrage til virkeliggørelsen af de i artikel 1, første afsnit, nr. 1 og 2, i den nævnte forordning omhandlede mål 1 og 2 (i det følgende benævnt "mål 1" og "mål 2"); i artikel 20 og 21 i samme forordning er det fastsat, at EFRU bidrager til finansieringen af det tværnationale, grænseoverskridende og tværregionale samarbejde på basis af EF-initiativerne; i artikel 22 og 23 i samme forordning er det fastsat, at EFRU støtter nyskabende aktioner på EF-niveau og foranstaltninger om teknisk bistand;

(3) de bestemmelser, der er fælles for strukturfondene, er fastsat i forordning (EF) nr. .../1999; det bør præciseres, hvilken type foranstaltninger der kan finansieres af EFRU i henhold til mål 1 og 2, EF-initiativerne og de nyskabende aktioner;

(4) det bør endvidere præciseres, hvordan EFRU i sin egenskab af regionaludviklingsinstrument kan være med til at skabe en harmonisk, afbalanceret og bæredygtig økonomisk udvikling, en stærk konkurrencemæssig stilling, et højt beskæftigelsesniveau, lige muligheder for mænd og kvinder, et højt miljøbeskyttelsesniveau og en væsentlig forbedring af miljøet;

(5) EFRU's indsats skal indgå i en samlet og integreret strategi for bæredygtig udvikling og sikre synergivirkninger med de andre strukturfondes indsats;

(6) inden for de rammer, der er afstukket for dens virke, bør EFRU støtte små og mellemstore virksomheders produktionsvilkår og konkurenceevne, økonomisk udvikling i lokalsamfundet og beskæftigelsesudvikling, herunder på områderne kultur og turisme i betragtning af deres bidrag til skabelse af varige arbejdspladser, forskning og teknologisk udvikling, udvikling af og adgang til de lokale, regionale og transeuropæiske net inden for transportinfrastruktur-, telekommunikations- og energisektoren, beskyttelse og forbedring af miljøet på basis af forsigtighedsprincippet og princippet om forebyggende indsats, princippet om indgreb over for miljøskader fortrinsvis ved kilden og princippet om, at forureneren betaler, og gennem en renere og mere effektiv udnyttelse af energi og udvikling af vedvarende energikilder og bidrage til at skabe lige beskæftigelsesmuligheder for mænd og kvinder;

(7) EFRU skal spille en særlig rolle i forbindelse med den lokale økonomiske udvikling med henblik på en forbedring af lokalbefolkningens levevilkår og udvikling af lokalområdet, navnlig gennem foranstaltninger til fremme af de regionale og lokale beskæftigelsespagter og nye beskæftigelsesområder;

(8) EFRU bør som led i sin opgave støtte investeringer i rehabilitering af kriseramte områder med henblik på den lokale økonomiske udvikling i land- eller bydistrikter;

(9) de foranstaltninger af interesse for EF, som iværksættes på Kommissionens initiativ, har en vigtig rolle at spille i forbindelse med virkeliggørelsen af de generelle mål for EF's strukturindsats, jf. artikel 1 i forordning (EF) nr. .../1999; derfor er det af hensyn til merværdien for EF som helhed vigtigt, at EFRU fortsat fremmer grænseoverskridende, tværnationalt og tværregionalt samarbejde, herunder for regionerne beliggende ved Unionens ydre grænser som defineret i traktaten, de mindst gunstigt stillede øer og ligeledes fjernområderne som følge af disses særlige karakteristika og begrænsninger; inden for rammerne af dette samarbejde giver indsatsen for en harmonisk, afbalanceret og bæredygtig udvikling af hele Fællesskabets område til fremme af den økonomiske og sociale samhørighed en merværdi; EFRU's bidrag til en sådan udvikling bør videreføres og styrkes;

(10) kompetencen for vedtagelse af gennemførelsesbestemmelserne og overgangsbestemmelserne bør fastsættes;

(11) Rådets forordning (EØF) nr. 4254/88 af 19. december 1988 om gennemførelsesbestemmelser til forordning (EØF) nr. 2052/88 for så vidt angår Den Europæiske Fond for Regionaludvikling(6) bør ophæves -

UDSTEDT FØLGENDE FORORDNING:

Artikel 1

Formål

I henhold til traktatens artikel 130 C og forordning (EF) nr. .../1999 deltager Den Europæiske Fond for Regionaludvikling (EFRU) i finansieringen af interventioner af den art, der er fastsat i artikel 9 i samme forordning, med henblik på at fremme den økonomiske og sociale samhørighed ved udligning af de største regionale skævheder og ved deltagelse i udviklingen og omstillingen af regionerne.

EFRU bidrager i den forbindelse også til fremme af en bæredygtig udvikling og skabelse af varige arbejdspladser.

Artikel 2

Anvendelsesområde

1. I overensstemmelse med de opgaver, der er tildelt den i artikel 1, deltager EFRU i finansieringen af:

a) erhvervsinvesteringer, der gør det muligt at oprette eller opretholde varige arbejdspladser

b) infrastrukturinvesteringer:

i) der i regionerne omfattet af mål 1 bidrager til at øge det økonomiske potentiale, fremme udviklingen og strukturtilpasningen og oprette eller opretholde varige arbejdspladser i regionerne, herunder investeringer i infrastrukturer, som bidrager til oprettelsen og udviklingen af transeuropæiske net i transport-, telekommunikations- og energisektoren

ii) der i regionerne eller områderne omfattet af mål 1 og 2 eller at det EF-initiativ, der er omhandlet i artikel 20, stk. 1, litra a), i forordning (EF) nr. .../1999, drejer sig om at diversificere erhvervsområder og industriområder i tilbagegang, forny nedslidte byområder og skabe nyt liv i landdistrikterne og de fiskeriafhængige områder og bringe dem ud af deres isolation, eller investeringer i infrastrukturer, hvis modernisering eller tilpasning er en forudsætning for igangsætning eller udvikling af jobskabende økonomiske aktiviteter, herunder infrastrukturforbindelser, som danner grundlag for udviklingen af disse aktiviteter

c) udvikling af regionernes eget potentiale gennem foranstaltninger til fremme af lokale udviklings- og beskæftigelsesinitiativer samt aktiviteter i små og mellemstore virksomheder, især:

i) støtte til virksomhedsservice, herunder forvaltning og ledelse og markedsundersøgelser, samt tjenesteydelser, der er fælles for flere virksomheder

ii) finansiering af teknologioverførsel, herunder indsamling og udbredelse af information, fælles organisation mellem virksomheder og forskningscentre, samt finansiering af innovation i virksomhederne

iii) forbedring af virksomhedernes adgang til kapital ved oprettelse og udvikling af egnede finansieringsinstrumenter som omhandlet i artikel 28 i den generelle forordning

iv) direkte investeringsstøtte af den i artikel 28, stk. 3, i forordning (EF) nr. .../1999 nævnte art, når der ikke findes nogen støtteordning

v) etablering af infrastrukturer af et omfang, der passer til lokaludviklingen og beskæftigelsen

vi) støtte til servicestrukturer i lokalsamfundet med henblik på oprettelse af nye arbejdspladser med undtagelse af de foranstaltninger, der finansieres af Den Europæiske Socialfond (ESF)

d) foranstaltninger vedrørende teknisk bistand omhandlet i artikel 2, stk. 4, andet afsnit, i forordning (EF) nr. .../1999.

I de regioner, der er omfattet af mål 1, kan EFRU deltage i finansieringen af investeringer inden for uddannelse og sundhed, som bidrager til strukturtilpasningen.

2. I henhold til stk. 1 yder EFRU for eksempel støtte til:

a) foranstaltninger til forbedring af produktionsvilkårene, især med henblik på at styrke navnlig små og mellemstore virksomheders konkurrenceevne og stimulere deres investeringslyst, samt foranstaltninger, der kan gøre regionerne mere attraktive, især ved forbedring af infrastrukturerne

b) forskning og teknologisk udvikling med henblik på at fremme anvendelsen af nye teknologier og innovation og øge kapaciteten inden for forskning og teknologisk udvikling, der bidrager til regionaludviklingen

c) udvikling af informationssamfundet

d) beskyttelse og forbedring af miljøet, navnlig ved hensyntagen til forsigtighedsprincippet og princippet om forebyggende indsats i støtten til den økonomiske udvikling, og en renere og mere effektiv udnyttelse af energi og udvikling af vedvarende energikilder

e) fremme af lige beskæftigelsesmuligheder for mænd og kvinder, bl.a. ved oprettelse af virksomheder og i kraft af infrastrukturer eller serviceydelser, der gør det muligt at forene familieliv med erhvervsliv

f) tværnationalt, grænseoverskridende og tværregionalt samarbejde inden for bæredygtig regional- og lokaludvikling.

Artikel 3

EF-initiativ

1. I henhold til artikel 20 i forordning (EF) nr. .../1999 bidrager EFRU i overensstemmelse med artikel 21 i samme forordning til gennemførelsen af EF-initiativet vedrørende grænseoverskridende, tværnationalt og tværregionalt samarbejde, som tager sigte på at fremme en harmonisk, afbalanceret og bæredygtig udvikling af hele Fællesskabets område ("Interreg").

2. I henhold til artikel 21, stk. 2, i forordning (EF) nr. .../1999 kan det i denne artikels stk. 1 omhandlede anvendelsesområde ved beslutningen om fondenes deltagelse udvides til også at omfatte foranstaltninger, som kan finansieres i henhold til forordning (EF) nr. .../1999(7), (EF) nr. .../1999(8) og (EF) nr. .../1999(9), således at de åbnes mulighed for at iværksætte alle de foranstaltninger, der er fastsat i det berørte EF-initiativprogram.

Artikel 4

Nyskabende aktioner

1. I henhold til artikel 22, stk. 1, i forordning (EF) nr. .../1999 kan EFRU deltage i finansieringen af:

a) undersøgelser foretaget af Kommissionen med henblik på at analysere og identificere problemer og løsninger vedrørende regionaludvikling, navnlig med hensyn til en harmonisk, afbalanceret og bæredygtig udvikling af hele Fællesskabets område, herunder det europæiske fysiske og funktionelle udviklingsperspektiv

b) pilotprojekter, som munder ud i et forslag til nye regionale og lokale udviklingsmodeller, som efter demonstrationsfasen kan anvendes i forbindelse med interventionerne

c) udveksling af erfaringer inden for innovation med henblik på at udnytte disse erfaringer i forbindelse med den regionale eller lokale udvikling.

2. I henhold til artikel 22, stk. 2, i forordning (EF) nr. .../1999 kan det i denne artikels stk. 1 om handlede anvendelsesområde ved beslutningen om fondenes deltagelse udvides til også at omfatte foranstaltninger, som kan finansieres i henhold til forordning (EF) nr. .../1999, (EF) nr. .../1999 og (EF) nr. .../1999, således at der åbnes mulighed for at iværksætte alle de foranstaltninger, der er fastsat i det berørte pilotprojekt.

Artikel 5

Gennemførelsesbestemmelser

Enhver gennemførelsesbestemmelse til denne forordning vedtages af Kommissionen efter proceduren i artikel 48 i forordning (EF) nr. .../1999.

Artikel 6

Ophævelse

Forordning (EØF) nr. 4254/88 ophæves med virkning fra 1. januar 2000.

Henvisninger til den ophævede forordning anses som henvisninger til nærværende forordning.

Artikel 7

Revisionsklausul

På forslag af Kommissionen tager Rådet nærværende forordning op til revision inden den 31. december 2006.

Rådet træffer afgørelse om dette forslag efter proceduren i traktatens artikel 130 E.

Artikel 8

Overgangsbestemmelser

De i artikel 52 i forordning (EF) nr. .../1999 fastsatte overgangsbestemmelser finder tilsvarende anvendelse på denne forordning.

Artikel 9

Ikrafttræden

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i ...

På Rådets vegne

Formand

(1) EFT C 176 af 9.6.1998, s. 35, og EFT C 52 af 23.2.1999, s. 12.

(2) EFT C 407 af 28.12.1998, s. 74.

(3) EFT C 51 af 22.2.1999, s. 1.

(4) Europa-Parlamentets udtalelse af 19. november 1998 (EFT C 379 af 7.12.1998, s. 178), Rådets fælles holdning af 14. april 1999 og Europa-Parlamentets afgørelse af ... (endnu ikke offentliggjort i EFT).

(5) EFT L ....

(6) EFT L 374 af 31.12.1988, s. 15. Forordningen er senest ændret ved forordning (EØF) nr. 2083/93 (EFT L 193 af 31.7.1993, s. 34).

(7) Rådets forordning (EF) nr. .../1999 af ... om Den Europæiske Socialfond (EFT L ...).

(8) Rådets forordning (EF) nr. .../1999 af ... om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) (EFT L ...).

(9) Rådets forordning (EF) nr. .../1999 af ... om strukturforanstaltninger inden for fiskeri (FIUF) (EFT L ...).

RÅDETS BEGRUNDELSE

I. INDLEDNING

1. Kommissionen sendte den 20. marts 1998 Rådet et forslag til forordning om Den Europæiske Fond for Regionaludvikling på grundlag af EF-traktatens artikel 130 C.

Det Økonomiske og Sociale Udvalg og Regionsudvalget afgav udtalelse henholdsvis den 10. september og den 18. november 1998.

Europa-Parlamentet afgav sin førstebehandlingsudtalelse den 19. november 1998.

På baggrund af Europa-Parlamentets udtalelse forelagde Kommissionen et ændret forslag den 21. januar 1999.

2. Rådet fastlagde sin fælles holdning den 14. april 1999 i medfør af traktatens artikel 189 C.

II. FORMÅL

Formålet med dette udkast til forordning er at præcisere, hvilke foranstaltninger der kan finansieres via Den Europæiske Fond for Regionaludvikling.

III. GENNEMGANG AF DEN FÆLLES HOLDNING

1. Generelle bemærkninger

Rådets fælles holdning er i overensstemmelse med den logik, der ligger bag reformen af strukturfondene som helhed. Idet den må ses i sammenhæng med forordning (EF) nr. .../1999 om generelle bestemmelser om strukturfondene, begrænser den sig til de regler, der er særegne for EFRU, og navnlig til dennes anvendelsesområde.

EFRU bør som led i sine opgaver således fortsat deltage i fire finansieringstyper: finansiering af produktive investeringer, finansiering af investeringer i infrastrukturer afhængigt af regionstype, støtte til udvikling af eget potentiale, innovative aktioner og foranstaltninger til teknisk bistand.

I den fælles holdning nævnes som eksempler en række af fondens støtteområder: produktionsvilkår, forskning og teknologisk udvikling, udvikling af informationssamfundet, beskyttelse og forbedring af miljøet, fremme af lige beskæftigelsesmuligheder for mænd og kvinder samt tværnationalt, grænseoverskridende og tværregionalt samarbejde inden for regionaludvikling.

Rådets fælles holdning følger, bortset fra få, enkeltstående ændringer, Kommissionens ændrede forslag som helhed. Rådet har således overtaget alle de ændringer fra Europa-Parlamentets udtalelse, som Kommissionen har indarbejdet i sit ændrede forslag. Der er tale om ændring 3, 5, 7, 19, 21, 23, 25, 26, 35 og 58 og delvis ændring 4, 11, 13, 34, 53 og 39.

Desuden har Rådet delvis overtaget to ændringer fra Europa-Parlamentet, som Kommissionen havde afvist, dvs. ændring 11 og 15.

Rådet har ikke accepteret ændring 9, 10, 28, 29, 32, 33 og 37, som ikke var overtaget i Kommissionens ændrede forslag.

Hverken Kommissionen eller Rådet har overtaget ændring 2, 8, 12, 14, 16, 17, 18, 20, 22, 24, 27, 30, 31 og 36, hvis indhold allerede er dækket i mere generelle eller anderledes formuleringer i teksten til den fælles holdning.

2. Gennemgang af teksten

Præambel

Rådet har næsten helt fulgt Kommissionens ændrede forslag og har som følge heraf, om ikke formelt så dog indholdsmæssigt, accepteret følgende ændringer fra Europa-Parlamentet:

- i betragtning 1 har man bibeholdt indholdet af sidste del af ændring 58 og 11

- i betragtning 5 (ny) har man i en lidt anden formulering overtaget ændring 5

- i betragtning 6 har man i en lidt anden formulering overtaget indholdet af ændring 4 (anden del) og 30 ("økonomisk udvikling i lokalsamfundet og beskæftigelsesudvikling"), 3 og 23 ("områderne kultur og turisme og skabelse af arbejdspladser")

- i betragtning 7 har man bibeholdt indholdet af ændring 13, 16 og 19 ved hjælp af en mere generel formulering "nye beskæftigelsesområder"

- i betragtning 9 har man bibeholdt første del af ændring 58 med formuleringen "hele Fællesskabets område" og ændring 53, 7 og 11 (sidste del) i en anden affattelse.

Artikel 1 (opgaver)

Teksten svarer til Kommissionens ændrede forslag.

Artikel 2 (anvendelsesområde)

Denne artikel svarer næsten helt til Kommissionens ændrede forslag.

Rådet har overtaget ændring 11 med hensyn til "oprette eller opretholde varige arbejdspladser i regionerne ..." samt ændring 21.

Tankegangen bag ændring 25 og 26 er ligeledes overtaget i stk. 1, litra b), nr. ii), ved formuleringen vedrørende infrastrukturer, "der [...] drejer sig om at diversificere erhvervsområder og industriområder i tilbagegang ...".

Europa-Parlamentets ændring 39 er bibeholdt ved den nye affattelse af stk. 2, litra e).

Desuden har Rådet accepteret følgende ændringer, som Kommissionen ikke har overtaget i sit ændrede forslag:

- den del af ændring 11, der vedrører "infrastrukturer til udvikling af lokalsamfundet", idet man for at skabe bedre sammenhæng har flyttet den til litra c), nr. v), i artikel 2, stk. 1

- den del af ændring 15, der vedrører "samarbejde mellem forskningsinstitutioner og virksomheder", idet man har ændret ordlyden til "fælles organisation mellem virksomheder og forskningscentre".

Artikel 3

Rådet har fulgt Kommissionens ændrede forslag.

Artikel 4

Rådet har fulgt Kommissionens ændrede forslag.

En del af Europa-Parlamentets ændring 34, hvor "regionaludviklingsmodeller" ændres til "regionale og lokale udviklingsmodeller", og ændring 35 er blevet accepteret.

Artikel 5

Rådet har fulgt Kommissionens ændrede forslag.

Artikel 6, 7, 8 og 9 svarer til teksten i Kommissionens ændrede forslag.